《送崔谕德致政东归》
唐代·权德舆

天子坐法宫，诏书下江东。懿此嘉遁士，蒲车赴丘中。

褐衣入承明，朴略多古风。直道侍太子，昌言沃宸聪。

岩居四十年，心与鸥鸟同。一朝受恩泽，自说如池龙。

乞骸归故山，累疏明深衷。大君不夺志，命锡忽以崇。

旭旦出国门，轻装若秋蓬。家依白云峤，手植丹桂丛。

竹斋引寒泉，霞月相玲珑。旷然解赤绶，去逐冥冥鸿。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。